BG Официален вестник на Европейския съюз C 251/21

Известие за започване на преразглеждане с оглед изтичане на срока на действие на антидъмпинговите мерки, прилагани при вноса на някои обувки с горна част от кожа с произход от Китайската народна република и Виетнам

(2008/C 251/12)

След публикуването на известие за предстоящото изтичане на срока на действие (1) на антидъмпинговите мерки в сила за вноса на някои обувки с горна част от кожа с произход от Китайската народна република и Виетнам (наричани по-долу „разглежданите държави“), Комисията получи искане за преразглеждане съгласно член 11, параграф 2 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (наричан по-долу „основният регламент“) (2).

1. Искане за преразглеждане

Искането е подадено на 30 юни 2008 г. от Европейската конфедерация на обувната промишленост (CEC) (наричана по-долу „заявителят“) от името на производителите, които съставляват основен дял — в конкретния случай над 35 % — от цялото производство на Общността на някои видове обувки с горна част от кожа.

2. Продукт

Продуктът, който е предмет на преразглеждане, са обувките с горна част от естествена или възстановена кожа, с изключение на спортни обувки, обувки, произведени по специална технология, пантофи и други домашни обувки, както и обувки със защитно покритие отпред с произход от Китайската народна република и Виетнам (наричани по-долу „разглежданият продукт“), класирани понастоящем под кодове по КН 6403 20 00, ex 6403 51 05, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 05, ex 6403 59 11, ex 6403 59 31, ex 6403 59 35, ex 6403 59 39, ex 6403 59 91, ex 6403 59 95, ex 6403 59 99, ex 6403 91 05, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 05, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 91, ex 6403 99 93, ex 6403 99 96, ex 6403 99 98 и ex 6405 10 00. Изброените кодове по КН са посочени само за информация.

3. Съществуващи мерки

Действащите понастоящем мерки представляват окончателно антидъмпингово мито, наложено по силата на Регламент (ЕО) № 1472/2006 на Съвета (3) относно вноса на някои обувки с горна част от кожа с произход от Китайската народна република и Виетнам, чийто обхват е разширен с Регламент (ЕО) № 388/2008 (4), като се включва вносът на същия продукт, доставян от специалния административен район Макао, деклариран или не с произход от специалния административен район Макао.

4. Основания за преразглеждането

Искането се основава на факта, че по всяка вероятност изтичането на срока на действие на мерките ще доведе до продължаване или повтаряне на дъмпинга и ще навреди на производството на Общността.

Предвид разпоредбите на член 2, параграф 7 от основния регламент заявителят е определил нормална стойност за Китайската народна република и Виетнам въз основа на цената в подходяща страна с пазарна икономика, посочена в точка 5.1, буква г). Твърдението за вероятно продължаване на дъмпинга се основава на сравнение между нормалната стойност, определена съгласно предходното изречение, и експортните цени на разглеждания продукт, когато се продава за износ в Общността.

На тази основа изчисленият дъмпингов марж е значителен за всички разглеждани държави износители.

Освен това, заявителят посочва, че по време на периода на налагане на мерките, износителите/производителите на разглеждания продукт от Китайската народна република са се опитвали да намалят въздействието на съществуващите мерки чрез практики на заобикаляне, които са били неутрализирани с Регламент (ЕО) № 388/2008.

Заявителят е представил доказателства, че вносът на разглеждания продукт от Китайската народна република и Виетнам е продължил да се осъществява в значителни количества и че тези количества вероятно ще останат на сегашното ниво, освен ако не нараснат, inter alia, в резултат от потенциала на производствените съоръжения на производителите износители.

Освен това, заявителят твърди, че настоящото подобрено положение по отношение на вредата се дължи главно на наличието на мерките и че всяко продължаване на значителен внос при дъмпингови цени от разглежданите държави по всяка вероятност ще доведе до повторно възникване на вреда за производството на Общността, ако се допусне отпадане на мерките.

5. Процедура

След консултации с Консултативния комитет Комисията установи, че съществуват достатъчно доказателства като основание за започване на преразглеждане с оглед изтичане на срока, в резултат на което тя започва преразглеждане в съответствие с член 11, параграф 2 от основния регламент.

5.1. Процедура за определяне на вероятността от дъмпинг и вреда

От разследването ще стане ясно доколко е вероятно или не изтичането на срока на действие на мерките да доведе до продължаване или повтаряне на дъмпинга и вредата.

а) Представителна извадка

Предвид значителния брой на страните, участващи в процедурата, Комисията може да реши да изготви представителна извадка в съответствие с член 17 от основния регламент.

i) Представителна извадка за износители/производители в Китайската народна република и Виетнам

За да може Комисията да реши дали се налага изготвянето на представителна извадка и, ако това е необходимо, да подбере представителна извадка, от всички износители/производители или представители, действащи от тяхно име, се изисква да се свържат с нея и да предоставят следната информация за дружеството или дружествата им в рамките на срока, определен в точка 6, буква б), подточка i), и във формата, посочен в точка 7:

— име, адрес, електронен адрес, номер на телефон и на факс, лице за контакт,

— оборот в местна валута и обем, изразен в чифтове от разглеждания продукт, продадени за износ в Общността през периода от 1 юли 2007 г. до 30 юни 2008 г.,

— оборот в местна валута и обем на продажбите в чифтове от разглеждания продукт, продадени на националния пазар през периода от 1 юли 2007 г. до 30 юни 2008 г.,

— оборот в местна валута и обем на продажбите в чифтове от разглеждания продукт, продадени на трети страни през периода от 1 юли 2007 г. до 30 юни 2008 г.,

— точно описание на дейностите на дружествата, свързани с разглеждания продукт и обема на продукцията, изразен в чифтове от разглеждания продукт, производствения капацитет и инвестициите в производствения капацитет през периода от 1 юли 2007 г. до 30 юни 2008 г.,

— имена и точно описание на дейността на всички свързани дружества (5), участващи в производството и/или продажбата (за износ и/или на националния пазар) на разглеждания продукт,

— най-актуални одитирани задължителни отчети (в случай че Вашето дружество не е длъжно да разполага с одитирани задължителни отчети, моля да представите неодитираната версия); в случай че документацията не е на един от официалните езици на Европейския съюз, моля да представите превод на един от тези езици, за предпочитане на английски език,

— всякаква друга информация в тази връзка, която би подпомогнала Комисията при подбора на представителната извадка.

С предоставянето на горепосочената информация дружеството дава съгласието си за евентуалното му включване в представителната извадка. Ако дружеството е избрано да бъде част от представителната извадка, то попълва въпросник и приема провеждането на проверка на място за установяване достоверността на неговите отговори. Ако дружеството посочи, че не е съгласно с евентуалното му включване в представителната извадка, ще се счита, че то не е оказало съдействие при разследването. Последиците при неоказване на съдействие са посочени в точка 8 по-долу.

За да получи информацията, която смята за необходима при подбора на представителна извадка за износители/производители, Комисията допълнително ще се свърже с органите на държавите износители, както и с всички познати сдружения на износители/производители.

ii) Представителна извадка за вносители

За да може Комисията да реши дали се налага изготвянето на представителна извадка, и, ако това е необходимо — да подбере представителна извадка, от всички вносители или представители, действащи от тяхно име, се изисква да се представят на Комисията и да предоставят следната информация за дружеството или дружествата им в рамките на срока, определен в точка 6, буква б, подточка i), и във формата, посочен в точка 7:

— име, адрес, електронен адрес, номер на телефон и на факс, лице за контакт,

— общ оборот на дружеството в евро за периода от 1 юли 2007 г. до 30 юни 2008 г.,

— общ брой служители,

— точно описание на дейностите на дружеството, свързани с разглеждания продукт,

— обемът, изразен в чифтове, и стойността в евро на вноса и препродажбите на пазара на Общността за периода от 1 юли 2007 г. до 30 юни 2008 г. на разглеждания внесен продукт с произход от Китайската народна република и Виетнам или доставян от специалния административен район Макао, деклариран или не с произход от специалния административен район Макао,

— имена и точно описание на дейностите на всички свързани дружества (6), участващи в производството и/или продажбата на разглеждания продукт,

— най-актуални одитирани задължителни отчети (в случай че Вашето дружество не е длъжно да разполага с одитирани задължителни отчети, моля да представите неодитираната версия); в случай че документацията не е на един от официалните езици на Европейския съюз, моля да представите превод на един от тези езици, за предпочитане на английски език,

— всякаква друга информация в тази връзка, която би подпомогнала Комисията при подбора на представителна извадка.

С предоставянето на горепосочената информация дружеството дава съгласието си за евентуалното му включване в извадката. Ако дружеството е избрано да бъде част от представителната извадка, то попълва въпросник и приема провеждането на проверка на място за установяване достоверността на неговите отговори. Ако дружеството посочи, че не е съгласно с евентуалното му включване в представителната извадка, ще се счита, че то не е оказало съдействие при разследването. Последиците при неоказване на съдействие са посочени в точка 8 по-долу.

За да получи информацията, която смята за необходима при подбора на представителната извадка за вносители, Комисията допълнително се свързва с всички известни сдружения на вносители.

iii) Представителна извадка за производители в Общността

Предвид големия брой производители в Общността, които подкрепят искането за преразглеждане, Комисията възнамерява да разследва вредата за производството на Общността чрез изготвяне на представителна извадка.

Подборът на представителната извадка ще бъде направен въз основа на най-големия представителен обем от производството и продажбите на промишлеността на Общността, които могат да бъдат разумно разследвани в рамките на наличния срок.

За да се сдобие с информацията, необходима за подбора на представителната извадка от производители на Общността, Комисията ще се свърже със сдружения на производители на Общността и/или с отделни производители на Общността. Освен това, отделни производители на Общността, особено тези от тях, които не членуват в сдружение, могат също така да изразят желание за включването им в представителната извадка. Тези производители трябва да се представят, като се свържат с Комисията в рамките на срока, определен в точка 6, буква б), подточка i).

iv) Окончателен подбор на представителните извадки

Всички заинтересовани страни, желаещи да изпратят каквато и да било информация, отнасяща се до подбора на извадките, трябва да направят това в рамките на срока, определен в точка 6, буква б), подточка ii).

Комисията възнамерява да направи окончателния подбор на представителните извадки след консултации със засегнатите страни, изразили желание да бъдат включени в тях.

Дружествата, включени в извадките, трябва да попълнят въпросник в рамките на срока, посочен в точка 6, буква б), подточка iii), и да съдействат в рамките на разследването.

Ако не получи достатъчно съдействие, Комисията може да направи констатациите си въз основа на наличните факти в съответствие с член 17, параграф 4 и член 18 от основния регламент. Констатация, направена въз основа на наличните факти, може да бъде по-малко благоприятна за засегнатата страна, както е пояснено в точка 8.

б) Въпросници

С цел получаване на информацията, която смята за необходима за разследването, Комисията ще изпрати въпросници на включените в извадката производители на Общността, както и на всяко сдружение на производители в Общността, на включените в извадката износители/производители в Китайската народна република и Виетнам, на всяко сдружение на износители/производители, на включените в извадката вносители, на всяко познато сдружение на вносители, както и на органите на разглежданите държави износители.

в) Събиране на информация и провеждане на изслушвания

Всички заинтересовани страни се приканват да изложат становищата си и да предоставят освен попълнения въпросник и допълнителна информация, както и доказателства в нейна подкрепа. Тази информация и доказателствата в нейна подкрепа трябва да бъдат получени от Комисията в рамките на срока, определен в точка 6, буква a), подточка ii).

Освен това, Комисията може да изслуша заинтересованите страни, при условие че отправят искане, от което е видно, че са налице специални основания да бъдат изслушани. Това искане трябва да бъде отправено в рамките на срока, определен в точка 6, буква а), подточка iii).

г) Избор на страна с пазарна икономика

В предишното разследване Бразилия бе използвана като подходяща страна с пазарна икономика с цел установяването на нормална стойност по отношение на Китайската народна република и Виетнам. Комисията смята да използва отново Бразилия за тази цел. Заинтересованите страни се приканват да представят коментарите си за това доколко изборът на тази държава е подходящ в рамките на специалния срок, определен в точка 6, буква в).

5.2. Процедура за оценка на интереса на Общността

В съответствие с член 21 от основния регламент за да се реши дали мерките са в интерес на Общността, ще се определи дали задържането на антидъмпинговите мерки няма да бъде в противоречие с интереса на Общността. Поради тази причина Комисията може да изпрати въпросници на познатите производители на Общността, вносителите, техните представителни сдружения, представителни ползватели и представителни организации на потребителите. Такива страни, включително тези, които до момента не са известни на Комисията, при условие че докажат съществуването на обективна връзка между дейността им и разглеждания продукт, могат, в рамките на общите срокове, определени в точка 6, буква а), подточка ii), да се представят на Комисията и да й предоставят информация. Страните, действали съгласно предходното изречение, могат да поискат изслушване, като укажат конкретните причини, поради които следва да бъдат изслушани, в рамките на срока, определен в точка 6, буква а), подточка iii). Следва да се отбележи, че всяка информация, предоставена съгласно член 21 от основния регламент, ще бъде взета предвид само ако е подкрепена с конкретни доказателства в момента на подаването й.

6. Срокове

а) Общи срокове

i) За изискване на въпросник от страните

Всички заинтересовани страни, които не са сътрудничили при разследването, довело до мерките, предмет на настоящето преразглеждане, следва да поискат въпросник или друг формуляр за заявление колкото е възможно по-скоро, но не по-късно от 15 дни след публикуването на настоящото известие в Официален вестник на Европейския съюз.

ii) За представяне на страните, предаване на попълнените въпросници и всякаква друга информация от тяхна страна

Ако искат направените от тях забележки да бъдат взети предвид по време на разследването, всички заинтересовани страни трябва да заявят своя интерес, като се свържат с Комисията, да представят своите становища и да предоставят попълнения въпросник или всяка друга информация в рамките на 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че възможността за упражняване на повечето процедурни права, определени в основния регламент, е в зависимост от това дали страната се е представила в рамките на горепосочения срок.

Дружествата, включени в представителна извадка, трябва да предоставят попълнения въпросник в рамките на срока, определен в точка 6, буква б), подточка iii).

iii) Изслушвания

Всички заинтересовани страни могат също така да поискат да бъдат изслушани от Комисията в рамките на същия 40-дневен срок.

б) Специални срокове, свързани с представителната извадка

i) Информацията, уточнена в точка 5.1, буква а), подточка i), точка 5.1, буква а), подточка ii) и точка 5.1, буква а), подточка iii), трябва да бъде получена в Комисията в рамките на 15 дни от датата на публикуване на настоящото известие в Официален вестник на Европейския съюз, при положение че Комисията възнамерява да се консултира със съответните страни, изявили желание да бъдат включени в представителната извадка при окончателния й подбор, в рамките на период от 21 дни от публикуването на настоящото известие в Официален вестник на Европейския съюз.

ii) Всяка друга информация, свързана с подбора на представителната извадка, посочена в точка 5.1, буква а), подточка iv), трябва да бъде получена в Комисията в рамките на период от 21 дни от публикуването на настоящото известие в Официален вестник на Европейския съюз.

iii) Въпросникът, попълнен от включените в представителната извадка страни, трябва да бъде получен в Комисията в рамките на 37 дни от датата на уведомлението за тяхното включване в извадката.

в) Специален срок, предвиден за избора на страна с пазарна икономика

Страните по разследването, които желаят, могат да представят коментарите си за това доколко е подходящ изборът на Бразилия, която, както е упоменато в точка 5.1, буква г), се счита за страна с пазарна икономика, с цел определяне на нормалната стойност по отношение на Китайската народна република и Виетнам. Тези коментари трябва да бъдат получени от Комисията в рамките на 10 дни от датата на публикуване на настоящото известие в Официален вестник на Европейския съюз.

7. Писмени документи, попълнени въпросници и кореспонденция

Всички подадени документи и искания, отправени от заинтересованите страни, трябва да бъдат в писмен вид (не в електронен формат, освен ако не е посочено друго) и трябва да съдържат име, адрес, електронен адрес, номер на телефон и факс на заинтересованата страна. Всички писмени документи, включително информацията, която се изисква в настоящото известие, попълненият въпросник и кореспонденцията, предоставени от заинтересованите страни като поверителни, трябва да бъдат означени с надпис „Limited (7)“ и в съответствие с член 19, параграф 2 от основния регламент да бъдат придружени от неповерителна версия, която да бъде означена с надпис „For Inspection By Interested Parties“.

Адрес за кореспонденция с Комисията:

European Commission Directorate General for Trade Directorate H Office: N-105 04/092 B-1049 Brussels Факс (32-2) 295 65 05

8. Неоказване на съдействие

В случаите, когато заинтересована страна откаже достъп или не предостави необходимата информация в срок, или значително възпрепятства разследването, заключенията, положителни или отрицателни, могат да бъдат направени в съответствие с член 18 от основния регламент въз основа на наличните факти.

Ако бъде установено, че някоя заинтересована страна е предоставила невярна или подвеждаща информация, тази информация се изключва и в съответствие с член 18 от основния регламент се използват наличните факти. Ако заинтересована страна не оказва съдействие или оказва само частично съдействие, и се използват наличните факти, резултатът от разследването може да бъде по-малко благоприятен за тази страна, отколкото в случай че е сътрудничила.

9. График на разследването

Съгласно член 11, параграф 5 от основния регламент разследването ще бъде приключено в срок от 15 месеца от датата на публикуване на настоящото известие в Официален вестник на Европейския съюз.

10. Възможност за подаване на искане за преразглеждане съгласно член 11, параграф 3 от основния регламент

Настоящото преразглеждане с оглед изтичане на срока на действие е предприето в съответствие с разпоредбите на член 11, параграф 2 от основния регламент и поради тази причина заключенията, направени в него няма да доведат до промяна на нивото на съществуващите мерки, а ще доведат до тяхната отмяна или запазване в съответствие с член 11, параграф 6 от основния регламент.

Ако някоя от страните в процедурата счита, че има основание за преразглеждане на нивото на мерките с оглед на възможната му промяна (т.е. неговото повишаване или намаляване), тази страна може да поиска преразглеждане в съответствие с член 11, параграф 3 от основния регламент.

Страните, желаещи да поискат такова преразглеждане, което се провежда независимо от преразглеждането с оглед изтичането на срока на действие, споменато в настоящото известие, могат да се обърнат към Комисията на горепосочения адрес.

11. Обработка на лични данни

Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (8).

12. Служител по изслушванията

Следва да се отбележи също така, че ако заинтересованите страни смятат, че се натъкват на трудности при упражняването на правото си на защита, те могат да поискат намесата на служителя по изслушванията на ГД „Търговия“. Той действа в ролята на медиатор между заинтересованите страни и службите на Комисията и, когато е необходимо, служи като посредник във връзка с процедурни въпроси, касаещи защитата на техните интереси в настоящата процедура, по-специално що се отнася до проблеми, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и контакти заинтересованите страни могат да консултират уебстраниците на служителя по изслушванията на уебсайта на ГД „Търговия“ (http://ec.europa.eu/trade).

(1) OВ C 75, 26.3.2008 г., стр. 25.

(2) ОВ L 56, 6.3.1996 г., стр. 1.

(3) ОВ L 275, 6.10.2006 г., стр. 1.

(4) ОВ L 117, 1.5.2008 г., стр. 1.

(5) За смисъла на „свързани дружества“, направете справка с член 143 от Регламент (ЕИО) № 2454/93 на Комисията за определяне на разпоредби за прилагане на Регламент (ЕИО) № 2913/92 на Съвета от 2 юли 1993 г. за създаване на Митнически кодекс на Общността (ОВ L 253, 11.10.1993 г., стр. 1).

(6) За смисъла на „свързани дружества“, направете справка с член 143 от Регламент (ЕИО) № 2454/93.

(7) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение).

(8) ОВ L 8, 12.1.2001 г., стр. 1.